Koronavirus: Getal gevalle spring na meer as 4 500 | Netwerk24
28 Januarie 2020 06:42
Die nuwe koronavirus, 2019nCov, wat in China uitgebreek het, het teen Dinsdagoggend al 106 lewens geëis. Altesame 4 515 mense het ook reeds die virus onder lede.
Die Chinese regering het Dinsdag die jongste sterftesyfer bevestig en dat die getal mense by wie die virus gediagnoseer is van 2835 na 4515 gespring het.
Dié dodelike virus wat as die 2019nCov of die Wuhan-virus bekend staan, het einde verlede jaar in Sentraal-China uitgebreek nadat daar vermoedelik met onwettige wildsvleis by 'n markie handel gedryf is.
Die griepagtige virus word deur menslike kontak versprei en dit gebeur nog voordat simptome voorkom. Dit kan longontsteking veroorsaak met simptome wat koors en moeilike asemhaling insluit.
Die virus het in die stad Wuhan in die Hubei-provinsie van China uitgebreek. Benewens die gevalle in China is daar ook in Hongkong, Macau, Taiwan, Thailand, Amerika, Australië, Kanada, Frankryk, Japan, Maleisië, Nepal, Singapoer, Suid-Korea en Viëtnam aangemeld.
Daar is ook laat Maandag aangekondig dat die eerste geval in Duitsland gediagnoseer is. Beiere se gesondheidsdepartement sê die virus is by 'n man van Starnberg, 30 km suidwes van München, gediagnoseer, maar hy is in 'n bestendige toestand.
Geen sterftes is nog buite China aangemeld nie.
Die Wêreldgesondheidsorganisasie (WGO) het verlede week gesê hy bestempel die virus nog nie as 'n wêreldwye krisis nie, maar dit word deurentyd gemonitor.
Amerika het Maandag 'n waarskuwing aan sy inwoners gerig om nie na China te reis nie, terwyl Kanada ook 'n reiswaarskuwing uitgereik het. – Reuters
Die dodetal staan tans op 106 nadat die dodelike nuwe koronavirus, 2019nCov, verlede jaar in China uitgebreek het. Foto: Reuters